Sport - Marlow Landbouskool
Marlow is voorwaar trots op sy rugby. Die skool glo daarin dat ons enige speler, wat 'n passie vir die spel het, ontwikkel tot sy volle potensiaal. Die skool met sy 250 seuns reis elke jaar duisende kilometers om kompeterende rugby te speel. As skool streef ons om teen net die beste opponente te speel.
Marlow het elke jaar 13 rugbyspanne. Dit sluit in vyf senior spanne, drie 0/16 spanne, drie 0/15 spanne en twee 0/14 spanne. Die skool is ook bevoorreg om 18 doelgerigte afrigters te kan hê.
Daar is geen skool in OP Platteland wat met Marlow kan kompeteer op die rugbyveld nie. Die skool lewer die meeste provinsiale spelers elke jaar in die OP Platteland op. Marlow lewer gemiddeld 15 provinsiale spelers per jaar.
Marlow se eerste span neem jaarliks deel aan Greame, Grey PE en King Edward se toernooie deel. Die Wolramme se 0/16 span word ook elke jaar uitgenooi na die gesogte Paarl Gimnasium 0/16 toernooi en ons 0/15 spanne onderneem in die Junievakansie 'n toer na die Suid-Kaap.
Marlow het in elke jaar in die Aprilvakansie 'n Santam Landbou 0/13 Rugbyweek wat ons aanbied. Vier en dertig skole vanoor die Wes-Kaap, Oos-Kaap, Noord-Kaap, Suid-Kaap, Vrystaat en Boland het die week bygewoon en is baie tevrede terug huis toe. Hierdie week het deur die jare gegroei tot die grootste van sy soort in Suid-Afrika. Nie net bly dit die grootste fondsinsamelingspoging van die skool nie, maar het die week die afgelope drie jaar ontwikkel in 'n goeie bemarkingspoging vir die skool.
Die O/13 Rugbyweek is 'n spanpoging deur 'n groot aantal personeellede en ouers van Marlow. Sonder hulle harde werk, geduld, opofferinge en die liefde waarmee hulle hierdie taak vir Marlow aanbied, sal die week nie meer kan bestaan nie.
Een keer n wolram, altyd n wolram!
Marlow atletiek is kerngesond met die Wolramme wat hierdie sport tot op distriksvlak geheel en al oorheers. Cradock is baie gelukkig om oor 'n tartanbaan te beskik en alle byeenkomste tot en met megadistriksvlak word plaaslik aangebied. Ons het jaarliks verskeie atlete wat aan die SA Kampioenskappe deelneem.
Marius Corbett, gewese hoofseun van Marlow, was 'n wêreldkampioen in spiesgooi.
Marlow se krieket het van krag tot krag gegaan die afgelope paar jaar. Die skool het twee O/15-spanne, tweede span en die eerste span wat in die veld gestoot word. Hierdie jaar het Marlow se span selfs van die ander skole se A-spanne op hul neuse laat kyk.
Marlow se tweede span speel in die Winterberg eerste liga. Die spelers lewer goeie kwaliteit spel en daar word gereeld goeie lopies deur die Marlow kolwers geslaan.
Marlow se eerste span is 'n baie trotse span. Hierdie span speel in die ligas: Middellande Skole liga, die Winterberg Senior liga asook die Nasionale pro 20 reeks. Hulle neem ook deel aan die Pearson krieketfees, Despatch pro 20 toernooi en ons neem deel aan Punt se krieketfees
Ongeveer 50 leerlinge neem ywerig aan tennis deel. Marlow beskik oor 4 tennisbane en maak gebruik van die dienste van 3 professionele afrigters.
Die eerstespan neem jaarliks aan 4 nasionale tennistoernooie deel en die 0/15-span aan 1 toernooi.
Marlow bied jaarliks die gesogte Tjaart Vorster tennistoernooi aan.Tjaart Vorster was in 2001 'n matriekleerling aan Marlow. Hy het vir 5 jaar vir Marlow se eerste tennisspan gespeel en is gereeld vir die OP Plattelande span gekies. Hy het 'n passie vir tennis gehad. Hy het ook 'n gemiddelde A-simbool in die matriekeindeksamen behaal. Hy sterf in 'n motorongeluk in sy eerste jaar op universiteit.
Swem raak elke jaar meer en meer gewild op Marlow. Die seuns neem jaarliks deel aan die Karoo Swemgala en ook die B-liga galas wat deur die Oostelike Provinsie aangebied word, is 'n gewilde aktiwiteit op Marlow se swem kalender. Hierdie entoesiasme van die seuns wat gereeld deelneem aan swem kompetisies, veroorsaak dat die Wolramme nog beter presteer in Tweekamp.
Vir die afgelope drie jaar is daar 'n oplewing in hierdie sport in die skool en die skool se swemspan beskik reeds oor meer as 30 swemmers.
Marlow se tweekamp is kerngesond en een van die vier groter somersporte by die skool. Ongelukkig speel die klimaat en seisoene 'n groot rol in die sport en is dit tot aan die einde van Oktober nog te koud vir die seuns om werklik met swemoefeninge te begin. Dit maak die sport vir die seuns soveel meer uitdagend en die ±40 seuns wat elke jaar tweekamp doen, geniet dit geweldig baie. Die seuns neem jaarliks aan verskeie interprovinsiale byeenkomste deel en sien sodoende ook ander interessante dele van ons land. Doen tweekamp en sien die wêreld! Marlow het ook vir die afgelope sewe jaar die Interskole beker in die OP gewen as beste tweekamp skool in hierdie provinsie.
Marlow se skuts neem jaarliks aan die Nasionale Metaalsilhoeët Skietkampioenskappe deel. Die kampioenskappe is op die Bloemfontein Metaalsilhoeët skietklub se skietbaan net buite Bloemfontein. Daar neem skuts van oor die hele land deel as individue of as deel van provinsiale spanne. Ses van Marlow se leerlinge het die OPMSSV verteenwoordig tydens die onlangse kampioenskappe en het besonders goed presteer.
Marlow spog met Tiaan Scheepers wat sy Nasionale Protea Kleure in 2018 verwerf het. Tiaan neem deel aan die Wêreld Skiet Kampioenskappe in Finland.
Verskeie leerders is kranige gholfspelers. Hulle oefen op Woensdae en Vrydae en neem oor naweke deel teen die skole wat deel vorm van die Winterberg liga. Marlow se span het al verskeie kere hierdie liga gewen. Marlow het ook jaarlikse bepalings teen Framesby en Oakdale en ons speel ook gholf teen Nico Malan en St Andrews. Die seuns sien elke jaar uit na die gholftoer. Die span toer na verskeie dele in Suid-Afrika om sodoende blootstelling te kry aan ander bane en omgewings.
Die skool is bevoorreg om oor twee muurbalbane te beskik en die seuns besoek die bane gereeld om hul vaardighede te verbeter en hul fiksheid op te skerp. Wedstryde teen buurskole word gereël en die muurbalkampioenskappe vind jaarliks plaas om die beste junior on senior muurbalspeler te bepaal.
Marlow het die afgelope drie jaar baie klem begin lê op die seuns se kondisionering. Daar word gefokus op elke sport met sy eie unieke uitdagings wat krag en fiksheid aan betref. Marlow is bevoorreg om die volgende Kondisioneringsbestuursspan te hê wat die seuns behoorlik voorberei vir elke spesifieke sportsoorte: Mnr Dale de Wet (Sportwetenskaplike), Mev Alet Naude (Biokinetikus) en Mnr Peet Schoeman (Kondisioneerder) skryf programme vir doeltreffende fiksheid, kragwerk en rehabilitasie.